Noi probleme de circulaţie pe Autostrada Orăştie – Sibiu. Dacă nu eşti atent pe autostradă, la Cunța, rişti să îţi “iei zborul”. Asfaltul s-a lăsat şi s-a format o adevărată trambulină.

Situaţia a fost sesizată de câteva zile, pe reţeaua de socializare. Unii şoferi spun că zona este restricţionată şi semnalizată şi că se circulă pe banda a doua, alţii au sesizat că nu se observă indicatoarele temporare de atenţionare.

“Pe autostrada A1, pe la km. 286, după localitatea Sălişte, la câţiva kilometri de limita cu judeţul Alba, circulaţia este restricţionată pe banda 1, sensul Sebeş – Sibiu. Pe acest sector de drum au apărut denivelări. Se circulă doar pe banda 2, sensul Sebeş – Sibiu, cu restricţie de viteză 60 km/h. Zona este semnalizată corespunzător”, a fost mesajul unui participant la trafic, postat luni seara, pe Info Trafic jud. Sibiu.

Şoferi aflaţi duminică în trafic au spus că zona nu era semnalizată.

Alţi conducători auto au atenţionat că sunt gropi pe mai multe porţiuni de autostradă, între Orăştie şi Sibiu, cel mai probabil formate după „tratamentul” de sezon şi în urma traficului greu. Aviz conducătorilor auto cu mai puţină experienţă la volan.

Reamintim că traficul rutier pe lotul 3 al Autostrăzii Orăștie – Sibiu, între Cunța (județul Alba) și Săliște (județul Sibiu) a fost reluată pe data de 10 octombrie, după mai bine de an de la închiderea tronsonului, ce a fost refăcut, după apariţia unor fisuri. Pe tronsonul respectiv nu s-a circulat aproape un an și jumătate. Denivelarea, care a fost semnalizată abia luni dimineața, nu face parte din zona surpată, la care s-au efectuat lucrări de reparaţii.

Compania Naţională de Administrare a Infrastructurii Rutiere (CNAIR) a recompensat cu premii nete de aproape 40.000 de euro personalul Regionalei din Cluj, care a participat la reparaţia în regie proprie a gropii de pe lotul 3 al autostrăzii Sibiu-Orăştie.

sursa foto: mesageruldesibiu.ro (arhivă)

ȘTIREA TA - Dacă ești martorul unor evenimente deosebite, fotografiază, filmează și trimite-le la Alba24 prin Facebook, WhatsApp, sau prin formularul online.